Polisieman in hof oor k-woordDie Pretoria-landdroshof. Foto: Brenda Masilela/ANA ’n Polisiebeampte wat daarvan beskuldig word dat hy sy medebeamptes rassistiese woorde toegesnou het, het Dinsdag in die Pretoria-landdroshof verskyn. Kapt. Jaco Henrico staan tereg op aanklagte van crimen injuria. Henrico se kollegas by die Pretoria Sentraal-polisiestasie het verskeie interne en kriminele klagtes teen hom aanhangig gemaak vir beweerde rassisme. Volgens Lawyers for Human Rights (LHR) is daar klagtes wat van 2016 af dateer en is dit glo nooit aangespreek nie. Henrico het glo die k-woord gebruik en sy kollegas verbaal geteister. Volgens Wayne Ncube van LHR het talle polisiebeamptes die organisasie genader om hulle by te staan. “Die saak verteenwoordig een van talle sake waar polisiebeamptes klagtes aanhangig gemaak het rakende voorvalle van rassisme by verskeie polisiestasies reg oor die land.” Die saak teen Henrico is tot 20 Julie uitgestel.